ΚΙΝΕΖΙΚΟΣ ΚΙΝΗΜΑΤΟΓΡΑΦΟΣ
Στην Κίνα, μετά το θάνατο του Μάο και τα δραματικά πολιτικά γεγονότα, με αποκορύφωμα τις διαδηλώσεις των φοιτητών που πνίγονται στο αίμα το 1989, παρατηρείται μεγάλη παραγωγή ταινιών, που αρχίζουν να εξάγονται στη Δύση. Το παγκόσμιο κοινό στρέφει με ενδιαφέρον το βλέμμα του στον κινέζικο κινηματογράφο, μόλις εμφανίζονται οι ταινίες της λεγόμενης «πέμπτης γενιάς» από σκηνοθέτες-δημιουργούς. Οι σημαντικότεροι είναι ο Chen Kaige (γενν. 1952) και ο Zhang Yimou (γενν. 1951). Οι ταινίες τους έχουν σεναριακή πληρότητα και αισθητική αρτιότητα. Η εικόνα της Κίνας, τα χρώματα, οι πολιτισμικές ιδιαιτερότητες, τα κοινωνικά προβλήματα, είναι τα κοινά χαρακτηριστικά των ταινιών αυτών. Τα ανθρώπινα πάθη που πραγματεύονται, τις έκαναν να ξεφύγουν από τα στενά κινεζικά όρια και να αποκτήσουν πανανθρώπινη σημασία.

Chen Kaige

Ο Chen Kaige (γενν.1952) σκηνοθετεί την πρώτη μοντέρνα ταινία της Κίνας Κίτρινη γη (1984) (https://www.youtube.com/watch?v=sEqfyZGYVrM), όπου κάνει εξαιρετική χρήση των χρωμάτων, των σκιών, των βλεμμάτων και του κυρίως κινέζικου στοιχείου, που είναι οι ανέκφραστες σκέψεις και επιθυμίες. Κυρίαρχη ιδιότητα των ταινιών του είναι τα ανθρώπινα πάθη, ο έρωτας, η ανθρώπινη αδυναμία. Με τη Μεγάλη παρέλαση (1986), μας μεταφέρει στη ζωή της σύγχρονης Κίνας.
Το 1993, σκηνοθετεί την ταινία σταθμό της αναγέννησης του κινέζικου κινηματογράφου Αντίο παλλακίδα μου (https://www.youtube.com/watch?v=gkyg8V-jqy4). Παρακολουθούμε τη ζωή ενός ερωτικού τριγώνου, δύο αντρών ηθοποιών της όπερας του Πεκίνου και μιας πόρνης, και παράλληλα τη ζωή τής Κίνας από το 1925 μέχρι το 1977. Η σκηνοθεσία του είναι στιλιζαρισμένη και βασίζεται στη συναρπαστική εικαστικότητά της, χρησιμοποιώντας θερμά κυρίως χρώματα, στα εξαίρετα ντεκόρ και κοστούμια, και στο γρήγορο μοντάζ. Οι κινέζοι ηθοποιοί στηρίζουν την ιστορία με τις έξοχες ερμηνείες τους, και μέσα από αυτούς εμφανίζεται και καθιερώνεται παγκόσμια η Gong Li, η οποία πρωταγωνιστεί στις περισσότερες ταινίες του αναγεννημένου κινέζικου κινηματογράφου. Το 1996 με την Πλανεύτρα Σελήνη (https://www.youtube.com/watch?v=JdkpEoQ5rI0), ο Kaige παρουσιάζει μέσα από μια ερωτική ιστορία, την Κίνα της δεκαετίας του ’20, που είναι βουτηγμένη στη διαφθορά και στην εκτεταμένη χρήση του οπίου. Πάλι η ανθρώπινη αδυναμία και η τάση για την κατάκτηση της εξουσίας που καταστρέφει, είναι το κεντρικό του θέμα. Η κάμερα κάνει διαρκείς κινήσεις σε πολύχρωμα ντεκόρ, και η χρήση της μουσικής εντυπωσιάζει.

Zhang Yimou
Ο Zhang Yimou (γενν. 1951) δούλεψε αρχικά ως διευθυντής φωτογραφίας και ευθύνεται για την άρτια φωτογραφία των ταινιών του Kaige Κίτρινη γη και Μεγάλη παρέλαση. Η πρώτη του σημαντική ταινία  Σιωπηλοί Εραστές (1990) (https://www.dailymotion.com/video/x211bk5), στηρίζεται στα κλασικά αρχαιοελληνικά δραματουργικά στοιχεία της ύβρεως και της νεμέσεως. Τα σκηνικά αποκτούν οντολογική αξία. Οι σιωπές, οι γωνίες λήψης, τα χρώματα, οι κινήσεις της κάμερας, όλα τα εκφραστικά μέσα, βοηθούν να παρουσιαστεί ανάγλυφο το θέμα, που εκτυλίσσεται στη Κίνα του ’20. Ο γέρος ιδιοκτήτης ενός βαφείου υφασμάτων αγοράζει νεαρή σύζυγο για να του κάνει γιο. Η βίαιη συμπεριφορά του οδηγεί τη νεαρή γυναίκα στον έρωτα του νεαρού του ανιψιού, με τον οποίο κάνει τελικά τον γιο. Τα πάθη και η βιαιότητα στην Κίνα των αρχών του 20ου αιώνα παρουσιάζονται με σύνθετη σκηνοθεσία. Ο κινηματογράφος του Yimou χαρακτηρίζεται από ευαισθησία και παρουσιάζει τη σύγκρουση της απάνθρωπης παράδοσης με τις αληθινές επιθυμίες των ανθρώπων.
Το 1991, σκηνοθετεί τη σημαντικότερη ταινία του Σήκωσε τα κόκκινα φανάρια (https://www.youtube.com/watch?v=0BVKEaXhWak), Ιστορία έρωτα, υποταγής, αντιζηλίας, μέσα από την παράδοση της Κίνας του ’20. Οι τέσσερις γυναίκες ενός άρχοντα διεκδικούν την ερωτική του εύνοια. Η ταινία ξεφεύγει από την εποχή της και γίνεται το ελεγειακό δοκίμιο των ανθρώπινων συναισθημάτων. Η χρήση των ντεκόρ, το απόλυτο στιλιζάρισμα στα κάδρα, η λειτουργία των σιωπών που οδηγούν το θεατή στον εσωτερικό κόσμο των ηρώων, τα θερμά χρώματα και η άριστη ηθοποιία έφεραν στην ταινία υποψηφιότητα για Όσκαρ και τον Ασημένιο Λέοντα του φεστιβάλ Βενετίας.
Στο Κιού Ζου: μια γυναίκα της Κίνας (1992) καταγγέλλει τη στενοκεφαλιά του κόμματος με μια ρεαλιστική γραφή, που απαρτίζεται από πλάνα με λυρικό σχολιασμό πάνω στο θέμα και εξαιρετική ηθοποιία από την Gong Li.
Στο Να ζεις (1994) (https://www.youtube.com/watch?v=qKttEgcGZsM), παρουσιάζεται μέσα από τις καθημερινές ιστορίες απλών ανθρώπων, η ιστορία της Κίνας από τη δεκαετία του ’40 μέχρι τη δεκαετία του ’70, με τον τρομακτικό αγώνα για επιβίωση μέσα στις δραματικές πολιτικές και κοινωνικές αλλαγές. Το επικό στοιχείο, η εξαιρετική εικαστικότητα και οι ερμηνείες την κάνουν να ξεχωρίζει.
Με ερασιτέχνες ηθοποιούς και παιδιά, γύρισε το Ούτε ένας λιγότερος (1999), μια σύγχρονη τρυφερή ιστορία στην επαρχία της Κίνας. Η ρεαλιστική αφήγηση συμπληρώνεται από ποιητικά στοιχεία που εμπεριέχονται στο κάδρο.
Ο δρόμος για το σπίτι (1999), παρουσιάζει με απλότητα άλλη μια ιστορία της κινεζικής επαρχιακής ζωής. Το χρώμα σχολιάζει τη συναισθηματική κατάσταση των ηρώων. Η φωτογραφία και ο ρυθμός συνθέτουν μια σημαντική ταινία του κινέζου σκηνοθέτη.
Με τον Ήρωα (2002) (https://www.youtube.com/watch?v=1AETSuux23c), και μια σειρά ταινιών που θα τον ακολουθήσουν, περνάει στον κινηματογράφο των blockbusters και ταυτόχρονα δημιουργεί εικόνες υψηλής εικαστικότητας, αλλά με την Μεγάλη Επιστροφή (2014) (https://www.youtube.com/watch?v=tACsBPWDxRs), ξαναβρίσκει την αφήγηση ιστοριών με ανθρωπιά και ξαναγυρίζει στα χρόνια της πολιτιστικής επανάστασης της Κίνας.

Την «πέμπτη γενιά» δημιουργών ακολούθησε η «έκτη γενιά», που αποτελείται κυρίως από τον  Jia Zhangke (γενν. 1970), τον Hou Hsiao-Hsien και τον Wong Kar Wai.

Jia Zhangke 
O Jia Zhangke (γενν. 1970), ανήκει στην «έκτη γενιά» κινέζων δημιουργών. Αρχικά έκανε ταινίες underground, διότι δεν είχε την έγκριση της κυβέρνησης, αλλά μετά την πρώτη διεθνή διάκριση με την μικρού μήκους ταινία Xiaoshan Going Home (1995), ο Jia βρίσκει συνεργάτες και από το 2004 με την ταινία The world η κυβέρνηση αρχίζει να χρηματοδοτεί το έργο του. Ασχολείται με τα θέματα των παραδοσιακών κοινωνιών την εποχή της παγκοσμιοποίησης και την αλλοτρίωση της νεολαίας (Unknown pleasures, 2002) (https://www.youtube.com/watch?v=xFm4S2BhTrA). Στην αισθητική χρησιμοποιεί πλάνα διαρκείας, έντονα χρώματα, πάντα με λήψεις video και το στιλ του έχει χαρακτηριστεί ως μινιμαλιστικός ρεαλισμός. 
H ταινία Still Life (2006) (https://www.youtube.com/watch?v=MMYMeCH8Kc0), παρουσιάζει με ευαισθησία και βαθιά αντίληψη, την σημερινή Κίνα. Με την Tian zhu ding (Αίσθηση αμαρτίας) (2013), προσπαθεί να διεισδύσει στην βίαιη συμπεριφορά που χαρακτηρίζει τον σύγχρονο κόσμο μας. 

Hou Hsiao-Hsien
Ο Hou Hsiao-Hsien (γενν. 1947), θεωρείται ένας από τους κορυφαίους κινέζους σκηνοθέτες, με διακρίσεις σε ολόκληρο τον κόσμο. Γεννήθηκε στην Κίνα, αλλά έζησε στην Ταϊβάν. Στις ταινίες του χρησιμοποιεί ελλειπτική αφήγηση, με πολύ μεγάλα πλάνα διαρκείας και ελάχιστες κινήσεις στην κάμερα, χορογραφώντας πολλές φορές τους ηθοποιούς του μέσα σε εξαιρετικά τοπία. Γυρίζει θέματα που αφορούν στην παράδοση της Κίνας, όπως το Flowers of Shanghai (1998) (https://vimeo.com/ondemand/flowersofshanghai). 
Το 2007 ξεκινάει διεθνή καριέρα, γυρίζοντας το Flight of the Red Balloon (2007).  Ολόκληρη η παραγωγή και τα γυρίσματα πραγματοποιούνται στη Γαλλία με πρωταγωνίστρια την εξαιρετική ηθοποιό Juliette Binoche.  Στο Café Lumière (2003) δημιουργεί μια ταινία φόρο τιμής στον ιάπωνα σκηνοθέτη Όζου. Η ταινία Zui hao de shi guang (Three times) (2005) (https://www.youtube.com/watch?v=RaEAHnCZZ4A), θεωρείται ένα από τα αριστουργήματα του Hou, με μεταφυσικό υπόβαθρο και τους ίδιους ηθοποιούς να παίζουν τρεις διαφορετικές ιστορίες αγάπης, που διαδραματίζονται το 1911, το 1966 και το 2005, παρακολουθώντας ταυτόχρονα τις αλλαγές και τα διαφορετικά αιτήματα στις ερωτικές σχέσεις, καθώς οι εποχές αλλάζουν.

Wong Kar Wai
Ο Wong Kar Wai, που γεννήθηκε το 1956 στο Χονγκ Κονκ, είναι ένας διεθνώς αναγνωρισμένος δημιουργός  και έχει μείνει στη συνείδηση των θεατών ως ο σκηνοθέτης με τις ταινίες υψηλών εικαστικών συνθέσεων, που ταυτόχρονα προβάλουν έντονα συναισθήματα και θεωρείται ένας εξαιρετικός εικαστικός σκηνοθέτης, που καδράρει με ποιητική ομορφιά.
Στο 2046 (2004) (https://www.youtube.com/watch?v=F-J0P9K9BJc), στήνει ένα γοητευτικό παιχνίδι με τον χρόνο και το χώρο, αφηγούμενος ιστορίες αγάπης. Στην εικόνα χρησιμοποιεί φορμά των 70 m.m. και κινηματογραφεί τα πρόσωπα σε κοντινά, είτε αριστερά είτε δεξιά του κάδρου, ή πίσω από κάποιο στοιχείο του ντεκόρ, ως πρώτο επίπεδο, θυμίζοντας τα καδραρίσματα του μεγάλου ζωγράφου του ολλανδικού μπαρόκ, Γιοχάνες Βερμέερ. Χρησιμοποιεί έντονα χρώματα. Το σύνολο της αισθητικής της εικόνας του υπηρετεί άριστα την θεματολογία του, υπογραμμίζοντας με μοναδική εικαστικότητα την ένταση της κάθε ιστορίας που αφηγείται.
Είναι ο πρώτος κινέζος που κερδίζει το βραβείο καλύτερου σκηνοθέτη στο Φεστιβάλ των Καννών το 1997, για την ταινία Happy together (1997). 
Με την ταινία My blueberry nights (2007) ένα road movie, γυρισμένο στην Αμερική, με πρωταγωνιστές τον Τζουντ Λο  και τη Νόρα Τζόουνς, περνάει σε διεθνείς παραγωγές και με το Grand Master (2013) (https://www.youtube.com/watch?v=kWQLkrYxmpc&feature=emb_logo) ασχολείται με την ιστορία τού δασκάλου τού Μπρους Λη.
Ο Wong Kar Wai χρησιμοποιεί δυτική μουσική κι εξαιρετικούς συνθέτες. Με τις ταινίες του δημιουργεί τις πιο στυλιζαρισμένες, ατμοσφαιρικές κι έντονες ιστορίες αγάπης. Οι πρωταγωνιστές του έγιναν μεγάλοι σταρ διεθνώς.
